Димчо Дебелянов
Пристъпяш сред бисерно-златни лучи…

chitanka.info

Пристъпяш сред бисерно-златни лучи;

властително взорът ти девствен сияе;

в гласа ти надеждата свята звучи

и люляк в дъха ти ухае.

Мъглите път правят на твоя възход,

смирено потайват се вихрени бури,

и пълни със радости, смях и живот,

усмихват се ведри лазури.

О, пролет-вълшебница, пролет-мечта,

едничък аз срещам те пак безучастно,

през есени плачущи, зими, лета,

притискан от скърби всевластно.

Съмнения тъмни в душа ми горят,

топя се от спомени горки сподавен

и чезна, самотен сред празника свят

от твойта усмивка забравен!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.